Navoiyda noqonuniy diniy faoliyat bilan shug'ullangan erkak ushlandi

Navoiy shahrida uyida noqonuniy diniy faoliyat bilan shug'ullangan erkak ushlandi. Bu haqda viloyat Ichki ishlar boshqarmasi axborot xizmati xabar berdi.
Ma'lum qilinishicha, shahar IIB Terrorizm va ekstremizmga qarshi kurash bo'limi xodimlari tomonidan olib borilgan tezkor tadbirlar davomida Vatan MFY hududida yashovchi A.N. ismli shaxsning yashash xonadoni xolislar ishtirokida tekshirilgan. Aniqlanishicha, u uyida muntazam noqonuniy diniy faoliyat bilan shug'ullanib kelgan.
Uning xonadonidan topilgan turli ko'rinishdagi arab tilida yozilgan diniy mazmundagi kitoblar, turli buyumlar fuqaroning noqonuniy harakatlariga dalil-isbot bo'lgan. Mazkur diniy kitoblar va xotira kartalari xolislar ishtirokida rasmiylashtirib olingan. Holat yuzasidan tegishli hujjatlar rasmiylashtirilib, tergovga qadar tekshiruv harakatlari olib borilmoqda.
Avvalroq Jizzaxda sehrgarlik va noqonuniy diniy ta'lim bilan shug'ullangan “domla” qamalgani haqida xabar berilgandi.